stanford-oval/wikipedia huggingface dataset:
אלאונורה, נסיכת סקסוניה-אייזנך
ביוגרפיה

אלאונורה נולדה ב-13 באפריל 1662 בפרידוואלדה, ליוהאן גאורג הראשון, דוכס סקסוניה-אייזנך וליוהאנטה, נסיכת זיין-ויטגנשטיין, בתם של ארנסט, רוזן זיין-ויטגנשטיין ולואיזה יוליאנה, רוזנת ארבאך.
ב-4 בנובמבר 1681 התחתנה אלאונורה עם יוהאן פרידריך, מרקיז ברנדנבורג-אנסבך, ממנו נולדו לה 3 ילדים. בשנת 1686 מת בעלה יוהאן פרידריך, ובנו כריסטיאן אלברכט, מרקיז ברנדנבורג-אנסבך ירש את נחלותיו ותאריו. לאחר מות בעלה עברה אלאונורה עם ילדיה לקריילסהיים, שם חיה בעוני ובדחקות. זמן קצר לאחר מכן עברה אלאונורה להתגורר באייזנך, בעוד ילדיה נשלחו לברלין, שם שהו תחת חסותו של פרידריך וילהלם, הנסיך הבוחר מברנדנבורג.
ב-17 באפריל 1692 התחתנה אלאונורה בשנית עם יוהאן גאורג הרביעי, הנסיך הבוחר מסקסוניה, ועברה יחד עם ילדיה להתגורר בדרזדן. החתונה נערכה על פי דרישת אמו של יוהאן גאורג, כביכול על מנת להביא יורש לגיטימי לעולם, אולם כוונתה הייתה לסיים את הקשר בין יוהאן גאורג למגדלנה זיבילה מניידשוץ, שהייתה לכאורה בתו של יוהאן גאורג השלישי, הנסיך הבוחר מסקסוניה מפילגשו. מיד לאחר החתונה עזב יוהאן גאורג את אלאונורה, ועבר לגור עם פילגשו שאף ילדה לו את וילהלמינה מריה פרדריקה מרכליץ. יוהאן גאורג שרצה להתחתן רשמית עם פילגשו, ניסה לרצוח את אלאונורה, אולם נחסם על ידי אחיו פרידריך אוגוסט, שאף נהיה נכה כתוצאה מכך. בעקבות כך עברה אלאונורה להתגורר בפרצש, מחשש לחייה וחיי ילדיה.
בשנת 1694 חלתה פילגשו במחלת האבעבועות השחורות ומתה כתוצאה מכך, וזמן קצר לאחר מכן חלה בכך אף יוהאן גאורג ומת, ואחיו פרידריך אוגוסט הראשון, הנסיך הבוחר מסקסוניה עלה לשלטון במקומו. פרידריך אוגוסט התיר לאלאונורה להתגורר בפרצש עם ילדיה, ושם היא חיה עד מותה ב-9 בספטמבר 1696. לאחר מותה נשלחו ילדיה לאנסבך, שם היו תחת חסותו של אחיהם החורג גאורג פרידריך השני, מרקיז ברנדנבורג-אנסבך. מאוחר יותר עברה בתה קרולינה מברנדנבורג-אנסבך להתגורר בברלין, שם הייתה תחת חסותם של פרידריך השלישי, הנסיך הבוחר מברנדנבורג ואשתו סופיה שרלוטה מהנובר, שהייתה ידידה קרובה של אלאונורה, ובשנת 1705 היא התחתנה עם ג'ורג' השני, מלך בריטניה.
משפחתה

ב-4 בנובמבר 1681 התחתנה אלאונורה עם יוהאן פרידריך, מרקיז ברנדנבורג-אנסבך, ממנו נולדו לה 3 ילדים:
קרולינה מברנדנבורג-אנסבך (1683–1737), התחתנה עם ג'ורג' השני, מלך בריטניה
פרידריך אוגוסט, מרקיז ברנדנבורג-אנסבך (1685)
וילהלם פרידריך, מרקיז ברנדנבורג-אנסבך (1686–1723), התחתן עם כריסטיאנה שרלוטה מווירטמברג-ויננטל
אלאונורה מגדלנה מנויבורג

אלאונורה מגדלנה מנויבורג (גרמנית: Eleonore Magdalene von Pfalz-Neuburg; ‏6 בינואר 1655 – 19 בינואר 1720), הייתה בתו של פיליפ וילהלם, הנסיך הבוחר מפפאלץ ואשתו של לאופולד הראשון, קיסר האימפריה הרומית הקדושה.
ביוגרפיה

אלאונורה מגדלנה נולדה בדיסלדורף ב-6 בינואר 1655, לפיליפ וילהלם, הנסיך הבוחר מפפאלץ ולאליזבת אמליה, רוזנת הסן-דרמשטדט, בתם של גאורג השני, רוזן הסן-דרמשטדט וסופיה אלאונורה מסקסוניה. באוגוסט 1655 עברו הוריה מדיסלדורף לנויבורג, בעקבות עליית אביה לשלטון ברוזנות פפאלץ-נויבורג. אלאונורה מגדלנה קיבלה חינוך דתי מסור, והייתה מאוד אדוקה בדת. בנוסף היא ידעה לטינית, צרפתית ואיטלקית, והיא אהבה מוזיקה, אמנות לצוד ולרקוד. בצעירותה היו לה הרבה מחזרים, אולם כולם נדחו על ידה, וביניהם חמישה מלכים.
באפריל 1676 התאלמן לאופולד הראשון, קיסר האימפריה הרומית הקדושה מאשתו השנייה קלאודיה פליציטס מאוסטריה, וב-25 בנובמבר אותה שנה התארסו לאופולד ואלאונורה מגדלנה, אותה העדיף על נשים אחרות, וביניהן מריה אנה ויקטוריה, דוכסית בוואריה ואולריקה אלאונורה, נסיכת דנמרק, לאחר שקיבלו היתר מהאפיפיור, בשל היותם בני דודים. ב-14 בנובמבר 1676 התחתנו השניים בפסאו, וב-7 בינואר 1677 הגיעו בני הזוג לווינה. לשניים נולדו 10 ילדים, אך רק חמישה מהם הגיעו לבגרות.
בשנת 1679 פרצה מגפה בווינה, ובשל כך עברה המשפחה הקיסרית למריאצל, ולאחר מכן לפראג. בנוסף, ההתקוממות של האיכרים הבוהמיים אילצה את הקיסרית ואת ילדיה לברוח לטירת לינץ. ביולי 1683 עזבה המשפחה הקיסרית את וינה ועברה לפזאו בגלל המלחמה עם הטורקים, שבספטמבר אותה שנה נחלו תבוסה מוחצת ליד וינה.
אלאונורה מגדלנה לא הוכתרה מיד לאחר נישואיה. ב-9 בדצמבר 1681 היא הוכתרה כמלכת הונגריה בפרסבורג, וב-19 בינואר 1690 היא הוכתרה כקיסרית האימפריה הרומית הקדושה בקתדרלת אוגסבורג. אלאונורה מגדלנה תמיד הקדישה תשומת לב רבה לענייני דת, ולנדיבותה כלפי נזקקים לא היו כמעט גבולות. היא לא רק תמכה בבתי החולים ובתי היתומים, כנסיות ומנזרים רבים, אלא אף ביקרה את החולים בבתי החולים, וניסתה לעזור לאנשים רבים ככל שיכלה. כמו כן, היא השתלטה על כלכלת חצר המלוכה, והצליחה לצמצם את הוצאותיה באמצעות ארגון יעיל יותר.
בשנת 1705 מת בעלה לאופולד הראשון, קיסר האימפריה הרומית הקדושה, ובנה יוזף הראשון, קיסר האימפריה הרומית הקדושה עלה לשלטון במקומו. במהלך שלטונו התעמתה אלאונורה מגדלנה עם כלתה וילהלמינה אמליה מבראונשווייג-לינבורג, בשל דעותיהם הפוליטיות השונות. בשנת 1711 מת בנה יוזף הראשון, קיסר האימפריה הרומית הקדושה, ובנה קרל השישי, קיסר האימפריה הרומית הקדושה עלה לשלטון במקומו. אולם, מכיוון שקרל היה באותה העת בספרד, בשל מלחמת הירושה הספרדית, שלטה אלאונורה מגדלנה כעוצרת הקיסרות, ובתפקיד זה חתמה על שלום סאטמאר, שסיים את המרד בהונגריה של פרנץ ראקוצי.
אלאונורה הייתה מעורבת בתיקון סדרי הירושה, והעדפת בנותיו של קרל על פני בנותיו של יוזף. בשנותיה האחרונות חיה אלאונורה מגדלנה כנזירה, אם כי היא הורתה למשרתיה שלא יספרו על כך דבר. ב-1 בינואר 1720 נתקפה אלאונורה מגדלנה בשבץ אשר גרם לה לשיתוק בצד הימני של הגוף, וב-19 בינואר אותה שנה היא מתה בווינה ונקברה בקריפטה הקיסרית.
משפחתה

ב-14 בדצמבר 1676 התחתנה אלאונורה מגדלנה עם לאופולד הראשון, קיסר האימפריה הרומית הקדושה, ממנו נולדו לה 10 ילדים:
יוזף (1678–1711).
מריה כריסטינה (1679).
מריה אליזבת (1680–1741).
לאופולד יוזף (1682–1684).
מריה אנה (1683–1754).
מריה תרזה (1684–1696).
קרל (1685–1740).
מריה יוזפה (1687–1703).
מריה מגדלנה (1689–1743).
מריה מרגרט (1690–1691).
אומפטמפה

אוּמְפַּטַמְפָּה (באנגלית: Umpatampa) הוא אלבום האולפן השני של הזמרת-יוצרת הישראלית דנה אינטרנשיונל. הוא יצא לאור בנובמבר 1994, על ידי חברת התקליטים IMP דאנס בע"מ. האלבום הגיע למעמד של אלבום פלטינה על מכירות של למעלה מ-45,000 עותקים, הישג שאף זמרת לא הגיעה אליו עד אז, מלבד הזמרות ריטה וירדנה ארזי.
ארבעת הסינגלים שהופצו מתוך האלבום נכנסו למצעד הפזמונים העברי השנתי תשנ"ה: "ישנן בנות" (מקום רביעי), "אני לא יכולה בלעדיך" (מקום חמישי), "נוסעת לפטרה" (מקום 25) ו"בתולה" (מקום 34). פרט לשלישי שצוין, כולם דורגו במקום הראשון במצעד העברי השבועי של רשת ג' וזכו להצלחה ארצית.
האלבום יצא בארבע מהדורות שונות. בראשונה לא נכלל "לילה טוב אירופה", איתו הגיעה אינטרנשיונל למקום השני בקדם-האירוויזיון 1995. בשנייה צורף השיר כרצועת בונוס, אף שלא הופיע ברשימת הרצועות. ההבדל היחיד בין השלישית והרביעית היה פס צהוב אופקי שצויר בחלקה העליון של העטיפה, והסתיר חלק משיערה של אינטרנשיונל.
שירי האלבום

"לילה טוב אירופה" היה השיר איתו אינטרנשיונל התחרתה ב-1995 בתחרות קדם-האירוויזיון, אך הגיעה למקום השני. הרצועה העוקבת, "פטראנס" היא גרסה דאנסית לשיר "נוסעת לפטרה", אשר מופיע באלבום. ב"פטראנס" הושמטו מילים ושורות וגם הפזמון, שהופיעו בשיר המקורי. "אני לא יכולה בלעדיך" הוקלט בשתי גרסאות שונות. הראשונה היא גרסתו הרגילה והשנייה (המכונה "פאוור דאנס") מקוצרת והמקצב שלה מהיר יותר. את "ישנן בנות" ביצעה במקור להקת הנח"ל בתוכניתה "הנח"לאים באים הנח"לאים באים" מ-1967, כשהסולנית היא שולה חן. בגרסתה של אינטרנשיונל, שהייתה יותר קצבית ולוותה בווידאו קליפ, שולבה נעימת מארש צה"ל, אותה חיבר יואב תלמי. במופע "ארץ ישראל המתחדשת" שהוקלט ב-1996 ויצא על גבי אלבום, ביצעה אינטרנשיונל את השיר בדואט עם חן. "Umpatampa" הוא קטע כלי שזכה להצלחה בישראל ודורג במצעד השנתי של רשת ג'.
"Qu'est-Ce Que C'est?" הופץ בנובמבר 1994 כסינגל מתוך אומפטמפה ובשנת 1995 הופץ מחדש כסינגל מאיפיטמפה. "Right Now" הוא קטע כלי נוסף. "100% גבר" נכתב על ידי יונה וולך, שהייתה ידועה בכתיבתה הארוטית והמינית. הוא מתאר את אהבת הגברים לנשים מנקודת מבט של אישה, ומסתיים בשורה "כשאני מתנהגת כמו לא אישה הוא לא אוהב" – כלומר, אישה צריכה להאדיר את נשיותה על מנת שבן-זוגה לא ייפרד ממנה. "בתולה" הוא שיר הומוריסטי שמדבר על נערה יפה שמפתה גברים אך מתעקשת לשמור על בתוליה.
רשימת רצועות

| אומפטמפה — מהדורה רגילה> מס' | אומפטמפה — מהדורה רגילה> שם | אומפטמפה — מהדורה רגילה> כותב(ים) | אומפטמפה — מהדורה רגילה> משך | אומפטמפה — מהדורה רגילה>  | אומפטמפה — מהדורה רגילה>  | אומפטמפה — מהדורה רגילה>  | אומפטמפה — מהדורה רגילה>  | אומפטמפה — מהדורה רגילה>  | אומפטמפה — מהדורה רגילה>  |
| --- | --- | --- | --- | --- | --- | --- | --- | --- | --- |
| 1. | פטראנס  | יואב גינאי | 3:49 |  |  |  |  |  |  |
| 2. | אני לא יכולה בלעדיך  | מקס גת-מור | 4:14 |  |  |  |  |  |  |
| 3. | ישנן בנות  | יורם טהרלב | 2:33 |  |  |  |  |  |  |
| 4. | Umpatampa  | דנה אינטרנשיונל | 3:49 |  |  |  |  |  |  |
| 5. | Qu'est-Ce Que C'est?  | אינטרנשיונל | 4:16 |  |  |  |  |  |  |
| 6. | Right Now  | קטע כלי | 4:37 |  |  |  |  |  |  |
| 7. | 100% גבר  | יונה וולך | 3:21 |  |  |  |  |  |  |
| 8. | בתולה  | דודו ברק | 3:10 |  |  |  |  |  |  |
| 9. | Zomba  | אינטרנשיונל | 4:02 |  |  |  |  |  |  |
| 10. | דרור יקרא  | דונש בן לברט | 3:28 |  |  |  |  |  |  |
| 11. | נוסעת לפטרה  | גינאי | 3:39 |  |  |  |  |  |  |
| 12. | אני לא יכולה בלעדיך (פאוור דאנס)   | גת-מור | 3:31 |  |  |  |  |  |  |
| משך כולל: | משך כולל: | משך כולל: | 42:29 |  |  |  |  |  |  |
| אומפטמפה — מהדורה מחודשת> מס' | אומפטמפה — מהדורה מחודשת> שם | אומפטמפה — מהדורה מחודשת> כותב(ים) | אומפטמפה — מהדורה מחודשת> משך | אומפטמפה — מהדורה מחודשת>  | אומפטמפה — מהדורה מחודשת>  | אומפטמפה — מהדורה מחודשת>  | אומפטמפה — מהדורה מחודשת>  | אומפטמפה — מהדורה מחודשת>  | אומפטמפה — מהדורה מחודשת>  |
| --- | --- | --- | --- | --- | --- | --- | --- | --- | --- |
| 1. | לילה טוב אירופה  | יואב גינאי | 3:00 |  |  |  |  |  |  |
| 2. | פטראנס  | גינאי | 3:49 |  |  |  |  |  |  |
| 3. | אני לא יכולה בלעדיך  | מקס גת-מור | 4:14 |  |  |  |  |  |  |
| 4. | ישנן בנות  | יורם טהרלב | 2:33 |  |  |  |  |  |  |
| 5. | Umpatampa  | דנה אינטרנשיונל | 3:49 |  |  |  |  |  |  |
| 6. | Qu'est-Ce Que C'est?  | אינטרנשיונל | 4:16 |  |  |  |  |  |  |
| 7. | Right Now  | קטע כלי | 4:37 |  |  |  |  |  |  |
| 8. | 100% גבר  | יונה וולך | 3:21 |  |  |  |  |  |  |
| 9. | בתולה  | דודו ברק | 3:10 |  |  |  |  |  |  |
| 10. | Zomba  | אינטרנשיונל | 4:02 |  |  |  |  |  |  |
| 11. | דרור יקרא  | דונש בן לברט | 3:28 |  |  |  |  |  |  |
| 12. | נוסעת לפטרה  | גינאי | 3:39 |  |  |  |  |  |  |
| 13. | אני לא יכולה בלעדיך (פאוור דאנס)   | גת-מור | 3:31 |  |  |  |  |  |  |
| משך כולל: | משך כולל: | משך כולל: | 45:29 |  |  |  |  |  |  |
"Umpatampa" מעוצב כ-"UMPATAMPA".
"Qu'est-Ce Que C'est?" מעוצב כ-"QUE'EST – QUE C'ESST".
"Right Now" מעוצב כ-"RIGHT NOW".
"Zomba" מעוצב כ-"ZOMBA".
קרדיטים

| --- | --- |
 דנה אינטרנשיונל – שירה  עופר ניסים – עיבוד, הפקה, שירת רקע  אורי כבירי – תכנות  גיא באר – גיטרות  סרג'יו – אקורדיון  דפנה צדוק - שירת רקע  אנוש בן אברהם – שירת רקע:  מרק רוטוול – מיקסינג  עודד לילוס – הנדסת קול  איתמר חובב – אחריות הפקה  יורם ואזאנא – הפקת האלבום עבור חברת "IMP דאנס"  יניב ישעיהו – הפקה בפועל  גל ארבלי – הפקה בפועל
נתוני מכירות

| מקום | תואר | מכירות |
| --- | --- | --- |
| ישראל (IFPI) | פלטינה | 45,000 |
היסטוריית יציאות לאור

| אזור | תאריך יציאה | פורמט | גרסה | חברת תקליטים | מקור |
| --- | --- | --- | --- | --- | --- |
| כלל העולם | נובמבר 1994 | תקליטור | רגילה | IMP דאנס |  |
| כלל העולם | דצמבר 1994 | הזרמת מוזיקה • הורדה דיגיטלית • קלטת שמע | מהדורה מחודשת | IMP דאנס |  |
אלנוס

| אלנוס |
| --- | --- |

מיון מדעי
ממלכה:: צומח
מערכה:: בעלי פרחים
מחלקה:: דו-פסיגיים
סדרה:: אלונאים
משפחה:: שדריים
סוג:: אלמון
שם מדעי
 Alnus ‏מילר, 1754
תחום תפוצה

אלנוס או אלמון (שם מדעי Alnus; נקרא לעיתים בשמו האנגלי אלדר - Alder) הוא סוג של צמחים בעלי פרחים ממשפחת השדריים, הכוללת גם את עץ השדר.
לסוג זה משתייכים כ-30 מינים של עצים ושיחים שחלקם מגיעים לגודל רב. פרטים מהסוג אלנוס נפוצים בעיקר באקלים ממוזג וביבשת אמריקה לאורך האנדים.
האלנוס נשיר ופרחיו מסודרים בעגילים ומואבקים בעיקר באמצעות הרוח אם כי גם באמצעות דבורים. המינים הנפוצים מסוג זה הם:
אלנוס מאדים (Alnus Rubra), הגדל בחוף המערבי של אמריקה
אלנוס לבן (Alnus incana), גדל במרכז וצפון אירופה ובצפון אמריקה הצפונית.
אלנוס נפאלי (Alnus nepalensis) גדל ברחבי ההימלאיה, מפקיסטן דרך נפאל, צפון הודו, בהוטן, צפון מיאנמר למחוז יונאן בדרום-מערב הרפובליקה העממית של סין.
אלנוס שחור (Alnus Glutinosa) הנפוץ באירופה.
שימושים נפוצים

קליפת העץ מכילה סליצין אשר ככל הנראה הופך בגוף לחומצה סליצילית.
האינדיאנים נהגו להשתמש בקליפת אלנוס מאדים לטיפול בבעיות בריאותיות שונות כגון: עקיצות חרקים וגירודים בעור וכן לטיפול בשחפת. מחקרים קליניים בני זמננו מאששים את הסברה שהאלנוס המאדים יעיל נגד מגוון של גידולים.
עץ האלנוס משמש לעיתים לבניית רהיטים וידוע בשל השימוש בו בייצור גיטרות חשמליות כשהידועות בהן הסטראטוקסטר והטלקסטר של פנדר.
אלאונורה, רוזנת שטולברג-ורניגרודה

אלאונורה, רוזנת שטולברג-ורניגרודה (בגרמנית: Eleonore zu Stolberg-Wernigerode; ‏26 בספטמבר 1801 - 14 במרץ 1827) הייתה נסיכה גרמנייה ואשתו של היינריך השישים ושלושה, נסיך רויס-קסטריץ.
ביוגרפיה

אלאונורה נולדה ב-26 בספטמבר 1801 באיזנבורג, שהשתייכה לנסיכות איזנבורג, להיינריך, רוזן שטולברג-ורניגרודה וליוהנה, נסיכת שנבורג-ולדנבורג, בתם של אוטו קרל פרידריך, נסיך שנבורג-ולדנבורג והנרייטה אלאונורה אליזבת, רוזנת רויס-קסטריץ.
ב-21 בפברואר 1819 התחתנה אלאונורה עם היינריך השישים ושלושה, נסיך רויס-קסטריץ, ממנו נולדו לה 6 ילדים. ב-14 במרץ 1827 מתה אלאונורה בקליפהאוזן, ולאחר מותה התחתן בעלה עם אחותה קרולינה.
משפחתה

ב-21 בפברואר 1819 התחתנה אלאונורה עם היינריך השישים ושלושה, נסיך רויס-קסטריץ, ממנו נולדו לה 6 ילדים:
יוהנה, נסיכת רויס-קסטריץ (נקראה בדרך כלל בשם ג'ני) (1820–1878), התחתנה עם פרדיננד, נסיך שנאייך-קארולט
היינריך הרביעי, נסיך רויס-קסטריץ (1821–1894), ירש בשנת 1878 את התואר מבן דודו, היינריך השישים ותשעה, נסיך רויס-קסטריץ
אוגוסטה, נסיכת רויס-קסטריץ (1822–1862), התחתנה עם פרידריך פרנץ השני, הדוכס הגדול של מקלנבורג-שוורין
היינריך השישי, נסיך רויס (1823)
היינריך השביעי, נסיך רויס (1825–1906), היה השליש הכללי של וילהלם הראשון, קיסר גרמניה, והשגריר הגרמני הראשון בקונסטנטינופול
היינריך העשירי, נסיך רויס (1827–1847)
אומסק

רחוב לנין - הרחוב הראשי בעיר
‏G-Drive ארנה, אולמה הביתי של מועדון ההוקי קרח אוונגרד
אומסק (ברוסית: Омск) היא עיר ברוסיה בדרום מערב סיביר. בירת מחוז אומסק. מספר התושבים בעיר ב-1881 עמד על 31,000, ‏הגיע ל-53,050 בשנת 1900 והחל מ-1979 הוא עומד על מעל מיליון תושבים.
זוהי העיר השנייה בגודלה בסיביר, והשביעית ברוסיה, והיא נמצאת במרחק 2,700 ק"מ ממוסקבה. באימפריה הרוסית שימשה העיר כמקום מושבו של מושל מערב סיביר, ומאוחר יותר של מושל ערבת סיביר. לזמן קצר במהלך מלחמת האזרחים ברוסיה בשנים 1918–1919, הייתה הבירה המוצהרת של רוסיה והחזיקה במאגר הזהב.
מיקום

אומסק ממוקמת על יד הגבול עם קזחסטן, בדרום-מערב סיביר, על נהר אירטיש אשר מתחבר עם הנהר אום, והם יובליו של נהר האוב. גובה העיר הוא 87 מטר, ושטחה השיפוטי הוא 573 קמ"ר.
מרחקה ממוסקבה 2,700 ק"מ, ודרכה חולפת הרכבת הטרנס סיבירית. זו אחת הדרכים החשובות ברוסיה, אשר מהווה מרכז תחבורה מסיביר למזרח הרחוק.
מיקום העיר משמש להעברת מחצבים מקזחסטן ומצפון סיביר לכל העולם.
אקלים

האקלים באומסק יבש ואירופאי, המאופיין בשינויים דרמטיים במזג האוויר.
ממוצע הטמפרטורות של אומסק הוא:
ביולי 19°C+ ובינואר 19°C-, אף על פי שבדרך כלל הטמפרטורות הקיצוניות נעות בין 35°C+ בקיץ ובחורף −35°C.
מספר הימים הבהירים בממוצע הוא 300 ימים לשנה.
ממוצע המשקעים הוא 315 מ"מ לשנה.
תחבורה

את העיר משרת נמל התעופה צנטראלני.
היסטוריה

בשנת 1716 נוסדה העיר כמבצר כדי לעצור בעד שבטים קירגיזים מלחדור לרוסיה. במאה ה-19 שימשה העיר כמרכזה של יחידה מנהלית שכללה את מערב סיביר וצפון קזחסטן של ימינו. בשנים 1918–1919 שימשה אומסק כמקום מושבה של הממשלה הרפובליקנית (הלבנה) של רוסיה, בעקבות מלחמת האזרחים במדינה. בשנות ה-20 הועברו מוסדות השלטון האזורי לנובוסיבירסק ואומסק החלה לאבד את מעמדה.
תעשייה

בזמן מלחמת העולם השנייה הועברו לאומסק מפעלי תעשייה גדולים מחלקה המערבי של ברית המועצות. בעיר יש מספר מפעלים גדולים במיוחד:
בית זיקוק לנפט
מפעלי פטרוכימיה שונים
מפעל "פוליוט" לייצור משגרים ולוויינים
מפעלי אלקטרוניקה
בעיר פועל נמל תעופה.
ספורט

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
היהודים בעיר

בשנת 2001 הגיע לעיר שליח חב"ד, הרב אשר קריצ'בסקי, אשר הרחיב ופיתח את פעילותה של הקהילה היהודית במקום - דבר שהביא להגברת הזהות היהודית של יהודים רבים בעיר, אשר חששו עד אז להזדהות ביהדותם לאחר שנות השלטון הקומוניסטי.
בשנת 2007 נפתח בעיר בית ספר יהודי על שטח של 5,000 מ"ר ובעלות של שמונה מיליון דולר. בית ספר זה ניתן כמתנה לקהילה היהודית מאת המושל המקומי.
כיום פועלת הקהילה היהודית ומקיימת תפילות יומיות, שיעורים, חגים, סדנאות, מפגשים ועוד.
אלנור חוסיינוב

| --- | --- |

אלנור חוסיינוב באירוויזיון 2015
 לידה:  3 במרץ 1987 (בן 37) אשגבאט, טורקמניסטן הסובייטית
 מוקד פעילות:  אזרבייג'ן 
 תקופת הפעילות:  מ-2003 
 מקום לימודים:  Turkmen National Conservatory, המכללה למוזיקה על שם אסף זיינאלי 
 סוגה:  מוזיקת פופ, רוק, אופרה, מטאל סימפוני 
 סוג קול:  קונטרה-טנור 
 כלי נגינה:  פסנתר 
 www.elnurhussein.com
 פרופיל ב-IMDb
 
אלנור חוסיינוב (באזרית: Elnur Hüseynov; נולד ב-3 במרץ 1987) הוא זמר אזרי.
ביוגרפיה

חוסיינוב נולד בשנת 1987 בעיר אשגבאט שבטורקמניסטן הסובייטית (טורקמניסטן של היום) להורים אזרים. כשהיה בן 5 נשלח ללמוד בבית ספר למוזיקה לילדים מחוננים, שם הוכשר בנגינה על פסנתר. בשנת 1999 הגרו הוריו לבאקו.
בשנת 2008 ייצג את אזרבייג'ן לראשונה באירוויזיון, יחד עם סמיר ג'וואדזאדה תחת השם "אלנור וסמיר". הם צלחו את חצי הגמר והעפילו לגמר, שם סיימו במקום השמיני.
בשנת 2015, חוסיינוב השתתף ואף זכה בעונה הרביעית של תוכנית המציאות "The Voice" בגרסה הטורקית (O Ses Türkiye). הוא נבחר בבחירה פנימית שוב לייצג את אזרבייג'ן באירוויזיון 2015 עם השיר "Hour of the Wolf" ("שעת הזאב"), איתו צלח את חצי הגמר השני והעפיל לגמר, שם סיים במקום ה-12.
אומפציט

| --- | --- |
האומפציט ניכר בצבעו הפירוקסני הירוק.
האומפציט ניכר בצבעו הפירוקסני הירוק.
 תכונות המינרל
 הרכב כימי:  Ca,Na)(Mg,Fe2+, Fe3+,Al)Si2O6)
 מערך קריסטלוגרפי:  מונוקליני
 צורת הגביש:  הגבישים נדירים ובלתי מפותחים, פריזמתיים בעל חתך ריבועי באורך של עד חמישה סנטימטרים. המינרל בדרך כלל משובץ כגרגירים במסת אם או כמסה חסרת צורה.
 צבע:  ירוק דשא, ירוק כהה
 ברק:  זגוגי - משיי
 שקיפות:  שקוף למחצה
 פצילות:  טובה בשני כיוונים בזוויות של 87º ו-93º
 שבירה:  דמוי קונכייה
 קשיות:  6-5 בסולם מוס
 משקל סגולי:  3.39-3.29
 שרטוט:  לבן ירקרק
 מידע נוסף:  גבישים תאומים נפוצים
 מינרלים נלווים:  קוורץ, מוסקוביט, אוגיט, גארנט, ביוטיט, קיאניט, קורונדום, הורנבלנדה, גלאוקופן ואפידוט
אומפציט הוא מינרל אינוסיליקטי (סיליקט במבנה בצורת שרשרת) בגוון ירוק של סידן, נתרן, אלומיניום וברזל, השייך לקבוצת הפירוקסן.
תכונות > הרכב

נוסחת המבנה הכימי של האומפציט היא Ca,Na)(Mg,Fe2+,Fe3+,Al)Si2O6). הרכב זה מייצג שלב ביניים בין האוגיט העשיר בסידן לג'יידיט העשיר בנתרן, ולכן הגדרה נוספת של האומפציט היא תמיסה מוצקה של ג'יידיט (75%-25%), אוגיט (75%-25%) ואגירין (25$-0%). יסודות נוספים יכולים להצטרף להרכב. אומפציט-כרום ואומפציט-טיטניאן הם שני סוגים של אומפציט העשירים בכרום או בטיטניום.
תכונות > קריסטלוגרפיה

האומפציט מתגבש במערכת המונוקלינית, חבורת סימטריות נקודתית "מונוקלינית רגילה"  2/m\ , וחבורת סימטריות מרחבית P2/n או C2/c. הפרמטרים של תא היחידה הם: Å‏a=9.585‏, b=8.776Å‏, c=5.26Å, וגודלה של זווית β הוא 106.85°.
תכונות > תכונות פיזיקליות

האומפציט מופיע בטבע בדרך כלל כגרגירים משובצים במסת אם או כמסה חסרת צורה. הגבישים פריזמתיים בעל חתך ריבועי באורך של עד חמישה סנטימטרים. תופעת גבישים תאומים קיימת במינרל. לאומפציט יש פצילות טובה בשני כיוונים בזוויות של 87º ו-93º (פצילות אופיינית לקבוצת הפירוקסן), והוא נשבר בצורה דמוית קונכייה. הקשיות של המינרל בינונית, 6-5 בסולם מוס, ומשקלו הסגולי הממוצע 3.36 גרם לסמ"ק.
תכונות > תכונות אופטיות

אופטית המינרל הוא דו-צירי חיובי. מקדמי השבירה של האומפציט הם: nα=1.662-1.701‏, nβ=1.670-1.712‏ ו-nγ=1.685-1.723. גבישי האומפציט שקופים למחצה, וצבעם ירוק עד ירוק כהה, חסר צבע עד ירוק חיוור בשקף מנוסר. האומפציט ניחן בפליאוכרואיזם (עד כמה משתנה צבע המינרל בהתאם לזווית בה מסתכלים בו) חלש. הוא נראה חסר צבע מזווית אחת, ירוק חיוור מאוד מזווית שנייה וירוק חיוור מאוד עד כחול ירקרק חיוור מאוד מזווית שלישית.
גילוי ומקור השם

המינרל נתגלה לראשונה ב-1815 במחשופי אקלוגיט של מכלול ההתמרה מינשברג (Münchberger Masse) על הרי וייסנשטיין (Weißenstein) כקילומטר וחצי מסטמבאך (Stammbach) בחבל פרנקוניה שבמדינת בוואריה שבגרמניה. מקור השם ביוונית, "אומפקס", שפירושו "ענבים בלתי בשלים", ניתן למינרל בשל הגוון הירוק האופייני לו.
שימושים

לאומפציט אין כמעט שימוש מסחרי למעט השימוש המטעה כאבן החן ירקן. אבן חן זו אמורה להינתן לסלעים המורכבים מג'יידיט בלבד, אבל בשוק אבני החן מוכרים אבני "ירקן" הכוללות אומפציט בלבד.
מקור ותפוצה

האומפציט הוא מרכיב עיקרי יחד עם פירופ בסלעי אקלוגיט והוא גם קיים בסלעים בעלי פאצייס צפחות כחולות (כלומר המכילים גלאוקופן) וסלעים מותמרים מהסוג UHP (כלומר שעברו התמרה בלחץ גבוה במיוחד UltraHigh-Pressure). הוא קיים גם בקסנוליתים של אקלוגיט בצינורות קימברליט.
האומפציט הוא מינרל נפוץ למדי. מקומות בהם ניתן למצוא את המינרל כוללים את עמק אאוסטה (Val d'Osta) ואיבראה באיטליה; הוף (Hof) בסמוך לביירוית בבוואריה שבגרמניה; בצינורות היהלומים של יקוטיה שברוסיה; בקימברלי שבפרובינציית הכף הצפונית שבדרום אפריקה; באוהמי במחוז ניאיגטה ביפן; ובחצי האי טיבורון (Tiburon) במחוז מארין (Marin) בקליפורניה שבארצות הברית.
לקריאה נוספת

Hurlbut, Cornelius S.; Klein, Cornelis, 1985, Manual of Mineralogy, 20th ed., pp. 398 - 405, John Wiley and Sons, New York ISBN 0-471-80580-7
Deer, W.A., R.A. Howie, and J. Zussman (1978) Rock-forming minerals, (2nd edition), Volume. 2A, single-chain silicates, 424-459.
Tatsuki Tsujimori, Juhn G. Liou, and Robert G. Coleman, 2005, Coexisting retrograde jadeite and omphacite in a jadeite-bearing lawsonite eclogite from the Motagua Fault Zone, Guatemala. American Mineralogist, v. 90, pp. 836-842.
הערות שוליים

↑  לרשימה המלאה ניתן להיעזר בקישור לאתר Mindat.
אמדאו השישי, רוזן סבויה

אמדאו השישי, רוזן סבויה (באיטלקית: Amedeo VI di Savoia; ‏4 בינואר 1334 – 1 במרץ 1383), היה רוזן סבויה בין השנים 1343–1383.
משפחתו

בצעירותו היה אמדאו מאורס למרגרט מבוהמיה, בתו של קרל הרביעי, קיסר האימפריה הרומית הקדושה, ולאחר מכן לז'אן מבורבון, אחייניתו של פיליפ השישי, מלך צרפת, ולאחריה התארס עם ז'אן מבורגונדי, אחותו של פיליפ הראשון, דוכס בורגונדיה, אולם לבסוף לא התחתן איתם.
בשנת 1355 התחתן אמדאו עם בון מבורבון, בתם של פייר הראשון, דוכס בורבון ואיזבל מוולואה, דוכסית בורבון, ממנה נולדו לו שלושה ילדים:
בת (1358)
אמדאו השביעי, רוזן סבויה (1360–1391)
לואיג'ני מסבויה (1362–1365)
אורי צבי בן נון

| --- | --- |

אורי צבי בן נון
 לידה:  5 ביוני 1942 (בן 82) רעננה, פלשתינה (א"י) 
 מדינה:  ישראל 
 פעילות בולטת:  יו"ר ומנכ"ל מפעלי ים המלח מנכ"ל חברת החשמל
 תקופת הפעילות:  מ-1967
 עיסוק:  איש עסקים
 בת זוג:  מנוחה (לבית בן צבי)
 מספר צאצאים:  5
 
אורי צבי בן נון (נולד ב-5 ביוני 1942, כ' בסיוון ה'תש"ב) הוא איש עסקים ישראלי, ששימש כיו"ר ומנכ"ל מפעלי ים המלח ומנכ"ל חברת החשמל.
נעוריו ושירותו הצבאי

בן נון נולד בשנת 1942 ברעננה. אביו, הרב אלכסנדר (זוסיא) בן נון (בונין), נולד ברוסיה הלבנה, היה תלמידו של הפדגוג הנודע אנטון סמיונוביץ' מקרנקו ושימש בארץ כמפקח הראשון של רשת החינוך של חב"ד. אימו ציפורה נולדה בפולין, והייתה תלמידתה של מייסדת "בית יעקב" שרה שנירר, והייתה בין המורות הראשונות של בית יעקב בארץ. הוריו הקימו וניהלו מוסד חינוכי לילדי עליית הנוער בשם ביתנו, שנקרא על שם המוסד של יאנוש קורצ'אק.
בן נון למד בישיבת מרום ציון בירושלים, ובכיתה י"א עבר ללמוד בישיבת בני עקיבא בכפר הרא"ה. עם סיום לימודיו התיכוניים פנה ללימודים בישיבת כרם ביבנה ונמנה עם המחזור השני של המשלבים לימוד בישיבה ושירות בצבא – תוכנית שלאחר מכן נודעה כישיבת הסדר. בן נון שירת במסגרת גדוד 50 של הנח"ל המוצנח. במילואים נמנה עם חטיבת הצנחנים משחררי ירושלים וצולחי התעלה (חטיבות 55 ו-247), חטיבות שלחמו במלחמת ששת הימים, מלחמת ההתשה, מלחמת יום הכיפורים ומלחמת שלום הגליל. בתפקידו האחרון שימש בן נון מ"פ פלוגת אספקה.
לאחר תום לימודיו בישיבת כרם ביבנה, פנה בן נון ללימודי כלכלה בבית הספר הגבוה למשפט וכלכלה בתל אביב, והיה תלמידו של הפרופסור דן פטנקין. בסוף השנה השנייה ללימודיו, עבר בן נון לגור בירושלים וסיים את לימודיו בקמפוס האוניברסיטה העברית בגבעת רם.